CPF มอบอาหารสนับสนุน “รพ.มหาวิทยาลัยนเรศวร” จ.พิษณุโลก
CPF มอบอาหารสนับสนุน รพ.มหาวิทยาลัยนเรศวร จ.พิษณุโลก เป็นครั้งที่ 3 รวมทั้งสิ้น 7,400 แพ็ค เพื่อเป็นกำลังใจให้กับบุคลากรทางการแพทย์ ผ่านโครงการ "CPF ส่งอาหารจากใจ ร่วมต้านภัยโควิด-19"
CPF มอบอาหารสนับสนุน รพ.มหาวิทยาลัยนเรศวร จ.พิษณุโลก เป็นครั้งที่ 3 รวมทั้งสิ้น 7,400 แพ็ค เพื่อเป็นกำลังใจให้กับบุคลากรทางการแพทย์
11 พ.ย. 2564

ผู้สื่อข่าวรายงานว่าวันนี้ (11 พ.ย. 64) บริษัท เจริญโภคภัณฑ์อาหาร จำกัด (มหาชน) หรือ CPF ได้นำความเชี่ยวชาญด้านอาหารไปช่วยเหลือสังคมผ่านโครงการ “CPF ส่งอาหารจากใจ ร่วมต้านภัยโควิด-19” ตามนโยบายเครือเจริญโภคภัณฑ์ เพื่อสนับสนุนการปฏิบัติภารกิจของทีมแพทย์ พยาบาล และบุคลากรทางการแพทย์อย่างต่อเนื่อง
โดยล่าสุด ซีพีเอฟ ได้นำอาหารสำเร็จรูปพร้อมรับประทานหลากหลายเมนู อาทิ ข้าวคั่วกลิ้งปลา เกี๊ยวกุ้งจักรพรรดิ เกี๊ยวกุ้งสับ ก๋วยเตี๋ยวคั่วหมูแดง มอบให้แก่ รศ.พญ.รสสุคนธ์ คชรัตน์ รองคณบดีฝ่ายการแพทย์ คณะแพทยศาสตร์ เป็นครั้งที่ 3 รวมทั้งสิ้น 7,400 แพ็ค เพื่อเติมพลังกายและกำลังใจให้ทีมแพทย์ พยาบาล และเจ้าหน้าที่โรงพยาบาลมหาวิทยาลัยนเรศวร จ.พิษณุโลก ในการปฏิบัติหน้าที่ด้วยความเสียสละ โดยมี นายสิทธิ์ วิลาวรรณ และชาวซีพีเอฟจิตอาสา เป็นผู้แทนบริษัทฯ มอบ
นอกจากนี้ รศ.พญ.รสสุคนธ์ คชรัตน์ รองคณบดีฝ่ายการแพทย์ คณะแพทยศาสตร์ ม.นเรศวร กล่าวว่า จากสถานการณ์การแพร่ระบาดโควิด-19 ในจังหวัดพิษณุโลก ทำให้โรงพยาบาลสนามกลับมาเปิดให้บริการอีกครั้ง เพื่อรองรับและเฝ้าระวังผู้ป่วยทั้งในพื้นที่และจังหวัดใกล้เคียง ขอขอบคุณ ซีพีเอฟ ที่สนับสนุนอาหารคุณภาพพร้อมทาน อร่อยและสะดวก อย่างต่อเนื่อง เพื่อเป็นกำลังใจในการเจ้าหน้าที่ด่านหน้า ดูแลผู้ป่วยอย่างเต็มที่
นับตั้งแต่เกิดวิกฤตโควิด-19 ตั้งแต่ปี 2563 บริษัทฯ ดำเนินโครงการ “CPF ส่งอาหารจากใจ ร่วมต้านภัยโควิด-19” มาอย่างต่อเนื่อง ตามนโยบายของประธานอาวุโส ธนินท์ เจียรวนนท์ ภายใต้โครงการ “ซีพีร้อยเรียงใจ สู้ภัยโควิด-19” จากวันแรก… ถึงวันนี้ ซีพีเอฟ ได้มอบอาหารพร้อมรับประทาน หลายล้านแพ็ค รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส ให้แก่โรงพยาบาลหลัก โรงพยาบาลสนาม ศูนย์ฉีดวัคซีน จุดตรวจโควิด ศูนย์พักคอย และหน่วยงานต่างๆ มากกว่า 500 แห่งทั่วประเทศ เพื่อให้คนไทยได้เข้าถึงอาหารคุณภาพปลอดภัยอย่างเพียงพอ สะท้อนความมุ่งมั่นของบริษัทฯ ร่วมเคียงข้างคนไทย เป็นทีมประเทศไทย ก้าวผ่านวิกฤตโควิด-19 ไปด้วยกัน